প্রধান মন্ত্রীনা হৌস্তোন্দা পাংথোকপা ‘হাওদী মোদী’ থৌরমদা ইন্দিয়ান কমুনিতীদা ৱা ঙাংখ্রে

প্রধান মন্ত্রী শ্রী নরেন্দ্র মোদীনা ঙসি তেক্সাসকী হৌস্তোন্দগী এন.আর.জি. স্তেদিয়মদা পাংথোকপা ‘হাওদী মোদী’ থৌরমদা মীওই লিশিং য়াঙ্খৈ হেনবগী মফমদা ৱা ঙাংখ্রে। থৌরম অদুদা প্রধান মন্ত্রীগা লোয়ননা য়ুনাইতেদ স্তেতস ওফ অমেরিকাগী রাস্ত্রপতি দোনাল্দ জে ত্রম্পসু শরুক য়াখি। মীয়াম তিনখিবা অদুদা ৱা ঙাংলদুনা প্রধান মন্ত্রীনা হায়খি মদুদি হৌস্তোনগী মফম অসিদা অনৌবা পুৱারী অমসুং অনৌবা কেমিস্ত্রী অমা শেম্লে। প্রধান মন্ত্রীনা হায়খি, “দোনাল্দ ত্রম্প অমসুং সেনেতরশিংনা শরুক য়ারিবা অমদি ভারতকী প্রোগ্রেসকী মতাংদা ৱাফম থম্বিরিবা অসি ভারতমচা বিলিয়ন ১.৩গী এচিবমেন্তপু ইকায় খুম্নবিবনি”। স্তেদিয়মদা লৈরিবা ইনর্জী অসিনা ভারত অমসুং য়ুনাইতেদ স্তেতসকী মরক্তা হেঙ্গৎলক্লিবা মওং মতৌ অদু উৎলি হায়না মহাক্না মখা তাখি। প্রধান মন্ত্রীনা হায়খি, “থৌরম অসিগী মমিং অসি হাওদী মোদীনি। অদুবু মোদী মথন্তদি করিসু নত্তে। ঐহাক ভারত্তা লৈরিবা মীওই কোতি ১৩০গী য়াইফনবগীদমক থবক তৌরিবা মীওই অমনি। মরম অদুনা নখোয়না হাওদী মোদী হায়না হংলকপা মতমদা, ভারত্তা পুম্নমক য়াইফরি হায়না ঐহাক্না খুমগনি।” প্রধান মন্ত্রীনা হায়খি, “ঙসিদি, অনৌবা ভারত অমা শেমগৎনবগী মায়কৈদা ভারতনা কন্না হোৎনরি।” অনৌবা অমসুং হেন্না ফবা ভারত অমা শেমগৎনবা হোৎনবা য়াবা হোৎনরি হায়না মহাক্না ফোংদোকখি। প্রধান মন্ত্রীনা হায়খি, “ভারতনা মায়োক্নবদগী মায় লৈখিবা লৈতে, ঐখোয়না মদু কোকথক্তা থোঙ্গৎতুনা পুরি। ভারতনা লেপ্পা লৈতনা অহোংবশিং পুরক্নবগীদমক চংশিনবা নত্তে, পর্মনেন্ত ওইবা সোলুসন শেমগৎপদা ঐখোয়না থবক তৌরি, অমসুং ওইথোক্তববু ওইথোকহল্লি।” হৌখিবা চহী মঙাদা এন.দি.এ. সরকারগী এচিবমেন্তশিং ফোংদোক্লদুনা প্রধান মন্ত্রীনা হায়খি, “হৌখিবা চহী মঙাদা, ভারত মচা কোতি ১৩০না ভাবনা শাগৎপা ফাওবা ঙম্লোইদবা কয়া ফংবা ঙমখ্রে। ঐখোয়না অৱাংবা থাক্তা পান্দম থম্লি, ঐখোয়না মদুদগী হেন্না ফংবা ঙম্লি।” মহাক্না য়ুমথোং খুদিংদা গ্যাস কনেক্সন ফংহনবা, রুরেল সেনিতেসন ফগৎহনবা, খুঙ্গং লমদমগী লম্বী থোংগী ইনফ্রাস্ত্রকচর শেমগৎপা, বেঙ্ক একাউন্তশিং হাংদোকপা অসিনচিংবদা মহাক্কী সরকারনা তৌখিবা ত্রান্সফোর্মেস্নেল এক্সনগী মতাংদা পাউদমখি। ‘ইজ ওফ লিভিং’ অমসুং ‘ইজ ওফ বিজিনেস’কী মায়কৈদা মহাক্কী সরকারগী ফিরেপ অদু প্রধান মন্ত্রীনা অমুক হন্না ফোংদোকখি। মহাক্না শিজিন্নদ্রবা আইনশিং লৌথোকপা, খোংজেল য়াংনা সর্বিস ফংহনবা, দাতাগী মমল হোংহনবা, শেঞ্জা-থুমজাগী মায়োক্তা অকনবা খোংথাং, জি.এস.তি. চৎনহনবা অসিনচিংবা য়াওনা ‘ইজ ওফ লিভিং’ ফংহন্নবগীদমক সরকারনা লৌখৎলিবা অনৌবা খোংথাং কয়া পাউদমখি। মহাক্কী সরকারগী মখাদা ভারত মচা খুদিংমক্কী মফমদা দিবেলপমেন্ত য়ৌগনি হায়না মহাক্না অচেৎপা ৱাফম থমখি। আর্তিকল ৩৭০ ককথৎখিবগী মতাংদা ঙাংলদুনা, অসিগুম্লবা অচেৎপা খোংথাং লৌখৎখিবগীদমক পার্লিয়ামেন্তকী মীহুৎশিংবু ইকায় খুম্নবা উৎনবা প্রধান মন্ত্রীনা তিল্লিবশিংগী মফমদা হায়খি। আর্তিকল ৩৭০না জম্মু অমসুং কাশ্মির অমদি লদাখকী মীয়াম্বু চাউখৎ-থৌরাং অমসুং মাংলোমদা চংশিনবদগী লাপ্না থমলম্মি হায়না মহাক্না ফোংদোকখি। প্রধান মন্ত্রীনা হায়খি, “হৌজিক্তি ভারত মচা খুদিংমক্না লৈরিবা হক অদুমক জম্মু অমসুং কাশ্মির অমদি লদাখকী মীয়াম্না লৈরে।” তেরোরিজম অমসুং তেরোরিজম্বু সপোর্ত তৌরিবশিংগী মায়োক্তা অকনবা লান চত্থনবা মতম অদু লাক্লে হায়না প্রধান মন্ত্রীনা ফোংদোকখি। তেরোরিজমগী মায়োক্তা লান্থেংনবদা রাস্ত্রপতি ত্রম্পনা লৌখিবা ৱারেপ অদুদা মহাক্না অপেনবা ফোংদোকখি। পারধান মন্ত্রীনা রাস্ত্রপতি ত্রম্প অমসুং মহাক্কী ইমুং মনুংবু ভারত্তা লাক্নবা বার্তন তৌখি। প্রধান মন্ত্রীনা হায়খি, “ঐখোয়গী মরূপ ওইবগী মরী অসিনা ভারত অমসুং য়ুনাইতেদ স্তেতসকী তুংলমচৎতা অনৌবা থাক অমা পীরগনি।” থৌরম অদুদা ৱা ঙাংলদুনা দোনাল্দ জে ত্রম্পনা হায়খি মদুদি প্রধান মন্ত্রী নরেন্দ্র মোদীনা ভারত অমসুং মসিগী মীয়ামগীদমক থোইদোক হেন্দোকপা থবক অমা তৌরি। মহাক্না প্রধান মন্ত্রীবু মমাংদা অমুক্তা ওইখিদ্রিবা মওংদা মীখলদা মায় পাক্লকপগীদমক নুঙাইবা ফোংদোকখি। ভারত অমসুং য়ুনাইতেদ স্তেতসকী মরী অসি হান্নদগী হেন্না ফগৎলে হায়না মহাক্না মখা তাখি। প্রধান মন্ত্রীগী প্রো-গ্রোথ পোলিসীশিং থাগৎলদুনা ত্রম্পনা হায়খি, “প্রধান মন্ত্রী নরেন্দ্র মোদীগী লুচিং মখাদা ভারতনা চাউরাক্না মীওই মিলিয়ন চাহুম লায়রবা কোকহল্লে। মদুমক অঙকপনি।” রাস্ত্রপতিনা ইন্দিয়ান কমুনিতীবু মখোয়গী থৌদাং অদুগীদমক থাগৎপা ফোংদোকখি। প্রধান মন্ত্রীবু হৌস্তোন্দা তরাম্না ওক্লদুনা, হাউস মেজেরিতী লিদর স্তেনী ওনরনা হায়খি মদুদি য়ুনাইতেদ স্তেতসপু মোদর্ন ইন্দিয়ানা থৌগৎলি। মায়োক্নরিবা কয়া লৈরিবা মতম অসিদা প্রধান মন্ত্রী মোদীনা পুক্নিং চংনা লৈবাক অসিবু লুচিংলি হায়না মহাক্না হায়খি। হৌস্তোনগী মেয়োর সিলবেস্তর তর্নরনা প্রধান মন্ত্রী নরেন্দ্র মোদীবু ইকায় খুম্নরদুনা ‘কী তু হৌস্তোন’ খুদোল তমখি।